41.		Žaloba na náhradu škody vzniknutej vydaním nepravdivého
			pracovného posudku
			(§ 192 ZP, § 23 CSP)
Okresný súd
Ružomberok
Žalobca:	Ján Hladký, bytom Stodolova ul. č. 2, 010 01 Žilina
Žalovaný:	ABC, s.r.o., Ružová ul. č. 10, 010 01 Žilina, IČO: 12345678
		zastúpený Ing. Vladimírom Milučkým
Vec:		Žaloba o náhradu škody vzniknutej vydaním nepravdivého pracovného posudku
I.
Pracovný pomer u žalovaného som ukončil na základe výpovede dňa 31. 7. 2022. Od 1. 8. 2022 som chcel nastúpiť do pracovného pomeru do spoločnosti FTM, s.r.o. Martin s dohodnutou mesačnou mzdou vo výške 950 eur. 
Dôkaz:
–	Výpoveď
–	Potvrdenie spoločnosti FTM, s.r.o. 
II.
Môj predchádzajúci zamestnávateľ mi bol na základe mojej písomnej žiadosti zo dňa 15. 7. 2022 povinný v súlade s § 75 ods. 1 Zákonníka práce vydať pracovný posudok. Pracovný posudok som od neho obdržal až dňa 5. 8. 2022, na základe čoho som nebol prijatý do nového zamestnania a tento stav trval až do 31. 8. 2022. Z uvedeného dôvodu žiadam nahradiť škodu za obdobie od 1. 8. 2022 do 31. 8. 2022 v celkovej sume 950 eur.
Dôkaz:
–	Žiadosť zo dňa 15. 7. 2022
–	Pracovný posudok zo dňa 5. 8. 2022
–	Potvrdenie Úradu práce, sociálnych vecí a rodiny Žilina o evidovaní v evidencii nezamestnaných zo dňa 3. 8. 2022
III.
Navrhujem preto vydať tento
rozsudok
Žalovaný je povinný zaplatiť žalobcovi 950 eur s príslušným úrokom z omeškania od 1. 8. 2022 do zaplatenia a nahradiť trovy konania, a to v lehote do troch dní.
V Žiline 15. 10. 2022
podpis žalobcu

§ 192 zákona č. 311/2001 Z. z.
Zákonník práce
Všeobecná zodpovednosť
zamestnávateľa za škodu
(1)	Zamestnávateľ zodpovedá zamestnancovi za škodu, ktorá vznikla zamestnancovi porušením právnych povinností alebo úmyselným konaním proti dobrým mravom pri plnení pracovných úloh, alebo v priamej súvislosti s ním.
(2)	Zamestnávateľ zodpovedá zamestnancovi aj za škodu, ktorú mu spôsobili porušením právnych povinností v rámci plnenia úloh zamestnávateľa zamestnanci konajúci v jeho mene.
(3)	Zamestnávateľ nezodpovedá zamestnancovi za škodu na motorovom vozidle, vlastnom náradí, vlastnom zariadení a vlastných predmetoch potrebných na výkon práce, ktoré použil pri plnení pracovných úloh alebo v priamej súvislosti s ním bez písomného súhlasu zamestnávateľa.
§ 75 zákona č. 311/2001 Z. z.
Zákonník práce
Pracovný posudok
a potvrdenie o zamestnaní
(1)	Zamestnávateľ je povinný vydať zamestnancovi pracovný posudok do 15 dní od jeho požiadania. Zamestnávateľ však nie je povinný vydať zamestnancovi pracovný posudok skôr ako dva mesiace pred skončením pracovného pomeru. Pracovným posudkom sú všetky písomnosti týkajúce sa hodnotenia práce zamestnanca, jeho kvalifikácie, schopností a ďalších skutočností, ktoré majú vzťah k výkonu práce. Zamestnanec má právo nahliadnuť do osobného spisu a robiť si z neho výpisy, odpisy a fotokópie.
(2)	Pri skončení pracovného pomeru je zamestnávateľ povinný vydať zamestnancovi potvrdenie o zamestnaní a uviesť v ňom najmä
a)	dobu trvania pracovného pomeru,
b)	druh vykonávaných prác,
c)	či sa zo mzdy zamestnanca vykonávajú zrážky, v čí prospech, v akej výške a v akom poradí je pohľadávka, pre ktorú sa majú zrážky ďalej vykonávať,
d)	údaj o záväzku zamestnanca zotrvať v pracovnom pomere u zamestnávateľa po určitú dobu po vykonaní záverečnej skúšky, maturitnej skúšky alebo absolventskej skúšky podľa § 53 ods. 2 vrátane údaja o tom, kedy sa táto doba skončí, ...